
Dauderi aicina uz jaunu mākslas izstādi “Starp debesīm un zemi”

7. novembrī plkst. 12.00 Dauderu nama Lielajā salonā atklās keramiķes Andas Lases un gleznotājas Māras Alenas kopīgo izstādi “Starp debesīm un zemi”, kurā būs apskatāmas vairāk nekā 15 gleznas un ap 20 keramikas darbu. 
Daļa no Māras Alenas gleznām tapušas pavisam nesen mākslas plenērā Itālijā, un publikai tās izrādīs pirmo reizi. Savos darbos gleznotāja slavina gaismu un sauli, ataino ēnu un pusēnu rotaļas, tiecību uz debesīm. Vai tā būtu gaisma no viņas Zvejniekciema mājas dārza vai baltā dienvidu gaisma – daiļradi caurstrāvo dzīvesprieks un vieglums.
Keramiķei Andai Lasei tuvākas ir zemes stihijas ar visu tām piederošo, bet ikdienā ne vienmēr uzreiz pamanāmo. Izstādē būs aplūkojami īpašajā raku – Japānas tradicionālajā māla apdedzināšanas tehnikā darināti darbi. Šī apstrādes veida  pamatā ir strauja temperatūras maiņa un keramikas darbu izņemšana no krāsns tai vēl liesmojot, nevis pēc krāsns atdzišanas, kā tradicionāli ierasts Latvijā. Šādā dinamiskā un eksperimentālā procesā uz apdedzināmā materiāla rodas iepriekš neparedzami vizuālie efekti, kas nereti pārsteidz pašus keramikas darbu radītājus. 
Abu mākslinieču atšķirīgais skatienu vērsums arī devis nosaukumu izstādei. 
Māra Alena ir beigusi Latvijas Mākslas akadēmijā beigusi Glezniecības nodaļu, strādā Vidzemes jūrmalas Mūzikas un mākslas skolā un daudz laika velta jauno mākslinieku izglītošanai. Zvejniekciemā interesentiem vada gleznošanas studiju “Ultramarīns”. Kopā ar citiem Latvijas māksliniekiem brauc gleznot arī uz tālākām zemēm. 
Anda Lase Latvijas Universitātē Pedagoģijas, psiholoģijas un mākslas fakultātē apguvusi studiju programmu Vizuālās mākslas un mākslas vēstures skolotāja. Jau 20 gadus viņa darbojas Tautas lietišķās mākslas studijā “Vāpe”’, kuru ilgstoši vadīja pazīstamā keramiķe un porcelāna māksliniece Helga Ingeborga Melnbārde (1944-2022). Kopā ar studiju ’Vāpe” Anda Lase piedalījusies izstādēs un keramikas simpozijos, daudzi viņas darbi nonākuši privātkolekcijās Latvijā un ārzemēs. Tagad zināšanas tiek nodotas jauniešiem Ādažu Mūzikas un mākslu skolā un Vidzemes jūrmalas Mūzikas un mākslas skolā. Anda Lase arī vada keramikas studiju pieaugušajiem Zvejniekciemā.
Izstāde “Starp debesīm un zemi” Dauderos būs apskatāma līdz 2027. gada 
3. janvārim.

LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.
Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.
Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.

